
Austria
• Construirea bugetului Austriei

Pentru a coordona bugetele celor trei niveluri de guvernare - federal, regional (landuri) și municipal - în anul 1999 a fost adoptat un Pact de stabilitate prin care sunt stabilite obiectivele de deficit și excedent pentru toate cele trei niveluri de guvernare, pe o perioadă de patru ani. Obiectivele sunt definite pe aceeași bază cu cea aplicată criteriilor de la Maastricht pentru Uniunea Economică și Monetară Europeană (UEM)
. 

Pregătirea bugetului începe în mod tradițional în luna mai, cu șapte luni înainte de începutul anului fiscal, cu pregătirile interne care au loc în cadrul Ministerului de finanțe și ministerelor de profil.


Ministerul de finanțe actualizează previziunile de bază pentru venituri și cheltuieli, iar concluziile exercițiului bugetar curent este prezentat întâi Cancelarului Austriei și apoi Cabinetului. Ulterior, Cancelarul și liderul coaliției de guvernare au discuții privind punctul de plecare al bugetului, în funcție de obiectivele politice asumate. Aceste discuții privesc prioritățile politice care trebuie reflectate în buget, în această etapă nefiind stabilite plafoane specifice de cheltuieli.
Calendarul bugetar
	Perioada
	Măsuri

	- luna mai

- iunie 

- sfârșitul lunii iunie, începutul lui iulie
- sfârșitul lunii august 

- septembrie 

- octombrie

- sfârșitul lunii octombrie
	- întocmirea de prognoze detaliate pe termen mediu în cadrul Ministerului de finanţe

- Ministerul de finanțe emite circulare privind bugetele, inclusiv plafoanele de cheltuieli pentru fiecare minister.

- ministerele transmit propunerile de alocare, conform plafoanelor propuse de Ministerul de finanțe. Au loc schimburi de informații cu privire la problemele nesoluționate dintre ministere și cel de finanțe.

 - au loc discuții și sunt semnate acorduri la nivel ministerial privind plafoanele de cheltuieli pentru fiecare minister.

- au loc discuții privind renegocierea unor aspecte financiare, în prezența Cancelarului Austriei.

- finalizarea documentației bugetare.

- bugetul este prezentat Parlamentului.





În medie, cererile ministerelor de resort sunt cu aproximativ 10% mai mari decât plafoanele propuse de Ministerul de finanțe, dar diferențele variază considerabil între ministere. În perioada iunie-iulie, discuțiile au loc într-un cadru ad-hoc și nu conform unor calendare oficiale, fiind foarte deschise.


După acest schimb de informații și opinii privind nivelurile de creditare, funcționarii publici ai ministerelor de resort și ai Ministerului de finanțe îi informează pe miniștrii lor, care se întâlnesc apoi pentru rezolvarea divergențelor apărute. Sumele concrete sunt stabilite la nivel de capitol bugetar și nu la nivel de cheltuieli individuale.

Toate problemele sensibile din punct de vedere politic, care au rămas nerezolvate între miniștrii de resort și ministrul de finanțe, sunt analizate de Cancelar și de liderul coaliției de guvernare. 

În urma negocierilor, cheltuielile finale pentru fiecare capitol (unul sau mai multe pe fiecare minister) sunt trimise ministerelor de resort. Acestea furnizează Ministerului de finanțe un set de adnotări care urmează să fie inclus în documentația bugetară.

Plafoanele sunt stabilite pentru fiecare capitol din buget. Aceste capitole sunt combinate în cinci categorii sau "rubrici":

• afacerile guvernului federal, justiție și securitate;

• ocuparea forței de muncă, servicii sociale, sănătate și familie;

• educație, cercetare, artă și cultură;

• afacerile economice, infrastructură și mediu;

• management financiar și dobânzi.
Rolul Parlamentului
Nu există restricții privind activitatea desfășurată de Parlament pe parcursul adoptării bugetului, acesta putând să modifice bugetul după cum consideră de cuviință. În realitate, totuși, rolul parlamentului în procesul bugetar este limitat. Aceasta este în primul rând o funcție a mediului politic al Austriei și își are originea în istoria lungă a guvernelor majoritare puternice.

Politica Austriei a fost în mod tradițional dominată de Partidul Popular conservator (ÖVP) și Partidul Social Democrat (SPÖ), după cel de-al doilea război mondial, aceste partide primind peste 90% din voturile cetățenilor.

Sarcina principală a Consiliului Naţional este legiferarea. Propunerea legislativă provine, în majoritatea cazurilor, fie de la Guvernul Federal, fie de la membrii Consiliului Naţional. Proiectele de lege depuse la Consiliul Naţional sunt, în prealabil, supuse dezbaterilor în cadrul comisiilor parlamentare de resort, după care sunt supuse votului în plen.


Consiliul Federal reprezintă interesele landurilor la nivelul federaţiei, motiv pentru care participă la procesul legislativ. Deciziile Consiliului Naţional cu privire la legile adoptate şi tratatele încheiate de acesta sunt trimise neîntârziat Consiliului Federal, unde, înainte de a fi supuse discuţiilor în plen, sunt dezbătute în cadrul comisiilor parlamentare.


Consiliul Federal are competenţa de a depune o contestaţie motivată împotriva majorităţii legilor adoptate de Consiliul Naţional. Într-un asemenea caz, Consiliul Naţional, deşi trebuie să repună în discuţie legea contestată, are posibilitatea de a respinge contestaţia Consiliului Federal printr-o aşa-numită decizie de persistenţă. Consiliul Federal se poate opune adoptării unei legi, având drept de veto absolut pentru proiectele de lege care ar avea ca efect modificarea competenţelor landurilor federale. De asemenea, membrii Consiliului Federal au dreptul de a interpela miniştrii Guvernului federal.


Consiliul Federal are competenţa de a adopta rezoluţii şi de a dezbate probleme ce privesc raporturile cu Uniunea Europeană.


Potrivit Constituției austriece, propunerea de buget a guvernului trebuie prezentată parlamentului cu cel mult opt ​​săptămâni înainte de începerea anului fiscal. Un grup format din reprezentanți ai tuturor partidelor parlamentare stabilesc numărul exact de zile permise pentru fiecare fază a bugetului - prima lectură, etapa comisiilor, a doua lectură și a treia lectură. Timpul permis pentru fiecare etapă tinde să fie destul de stabilă de la un an la altul.


Propunerea de buget a guvernului cuprinde, de regulă, peste 4.000 de pagini, inclusiv bugetul în sine, documentul legal ce autorizează cheltuielile. 
Calendarul dezbaterilor parlamentare
	Perioada
	Măsuri



	- octombrie

- începutul lunii noiembrie 

- sfârșitul lunii noiembrie, începutul lunii decembrie
- începutul lunii decembrie
	- prima lectură

- discuții în comisiile parlamentare. O parte a dezbaterilor sunt publice.
Partidele din opoziție pot propune amendamente. Chiar dacă acestea sunt respinse în cadrul comisiilor, opoziția își poate prezenta amendamentele în cadrul Comisiei de buget, și apoi le poate introduce în mod oficial, în plen, în timpul celui de-a doua lecturi a bugetului. 

- dezbaterea în plen și votarea fiecărui capitol din buget (a doua lectură).

- votul în plen (a treia lectură)



BULGARIA
Construirea bugetului Bulgariei
Procesul de pregătire a bugetului anual cuprinde trei etape principale
:

•  dezvoltarea unui cadru fiscal pe termen mediu (MTFF) - un plan fiscal agregat;
• elaborarea unui cadru bugetar pe trei ani cu plafoane de cheltuieli pentru ministerele de profil (unități de prim-nivel, cu excepția municipalităților);
• elaborarea proiectului de lege a bugetului de stat care urmează să fie prezentat Adunării Naționale.

Prima etapă, care se referă la crearea planului fiscal pentru întregul guvern, are loc în perioada martie-aprilie și presupune pregătirea ipotezelor macroeconomice pentru întocmirea cadrului fiscal. Agenția executivă pentru analiză economică și prognoză (din subordinea Ministerului de finanțe) elaborează o prognoză pentru principalele agregate macroeconomice, care sunt utilizate pentru estimările privind cheltuielile și veniturile statului. MTFF are mai multe părți, inclusiv informații privind:
- obiectivele planului fiscal pe termen mediu; 
- perspectivele cadrului macroeconomic pe termen mediu; 
- o analiză a riscurilor fiscale; 
- obiectivele politicii economice și fiscale; 
- parametrii cadrului fiscal și principalele ipoteze de lucru; 
- participarea Bulgariei la politicile comune ale UE; 
- analize ale sustenabilității pe termen lung a finanțelor publice.

MTFF include toate conturile bugetare și extrabugetare ale guvernului.
A doua etapă a procesului de pregătire anuală a bugetului este cuprinsă în perioada aprilie-iulie și implică pregătirea unui cadru bugetar pe trei ani. Obiectivul acestui cadru este acela ca resursele să fie alocate priorităților strategice naționale în conformitate cu obiectivele fiscale generale și să asigure un anumit grad de previzibilitate a bugetului pentru toate tipurile de cheltuieli.
Cadrul bugetar conține:

• previziunile bugetare pe trei ani, constând în date actualizate;

• plafoanele de cheltuieli ale ministerelor de resort, inclusiv cheltuielile totale, curente și de capital, precum și o rezervă pentru următoarea perioadă de trei ani;

• plafoanele de cheltuieli ale fondurilor extrabugetare;

• subvenții/transferuri către celelalte bugete autonome;

• plafoanele de cheltuieli ale bugetelor municipale pentru activitățile delegate de stat (educație, servicii de sănătate, asistență socială și îngrijire și cultură);

• strategia actualizată de gestionare a datoriei publice.
A treia etapă a procesului de pregătire anuală a bugetului are loc în perioada iulie-octombrie și implică pregătirea propriu-zisă a proiectului de buget anual. La sfârșitul lunii iulie, Ministrul de finanțe trimite o serie de orientări către ministerele de resort pentru pregătirea proiectelor de bugete.

Până la sfârșitul lunii august, ministerele de resort elaborează și prezintă Ministerului de finanțe proiectele de buget pentru anul următor.

La sfârșitul lunii septembrie, Agenția executivă pentru analiză economică și prognoză actualizează prognoza principalelor agregate macroeconomice pentru anul bugetar curent.

Calendarul bugetar
	Perioada
	Măsuri



	- luna februarie 

- mijlocul lunii martie 

- sfârșitul lunii martie
- începutul lunii aprilie
- sfârșitul lunii aprilie

- mijlocul lunii mai

- mijlocul lunii iunie
- mijlocul lunii iulie

- sfârșitul lunii august 
- mijlocul lunii septembrie 

- sfârșitul lunii septembrie 

- mijlocul lunii octombrie 

- sfârșitul lunii octombrie 


	- Consiliul de Miniștri emite o decizie privind procedura bugetară anuală.
- Agenția de prognoză prezintă Ministerului de finanțe situația macroeconomică.
- ministerele transmit propuneri privind proiectele majore de investiții noi.
 - Ministerul de finanțe prezintă Consiliului de miniștri cadrul fiscal pe termen mediu (MTFF). 
La rândul său, Consiliul de Miniștri aprobă și prezintă Adunării Naționale pentru informare, principalele ipoteze macroeconomice.

- Ministerul de finanțe emite liniile directoare către ministerele de resort pentru pregătirea plafoanelor de cheltuieli.

- Ministerul de finanțe pregătește o listă a proiectelor majore de investiții propuse și le prezintă Comisiei pentru politici economice a Consiliului de Miniștri. Acestea sunt aprobate până la sfârșitul lunii mai.

- Ministerele de resort prezintă Ministerului de finanțe proiecțiile bugetare pe o perioadă de trei ani. La rândul său, acesta prezintă Consiliului de Miniștri lista proiectelor majore de investiții.

- Ministerul de finanțe prezintă prognozele bugetare pentru următorii trei ani, plafoanele de cheltuieli și strategia de management privind datoria guvernamentală actualizată către Consiliul de Miniștri. După aprobare, acestea sunt transmise Adunării Naționale spre informare.

- Ministerele de resort își prezintă proiectele de buget către Ministerul de finanțe.
- Agenția de prognoză oferă o previziune macroeconomică actualizată.
- Ministerul de finanțe pregătește proiectul de lege privind bugetul de stat.
- Ministerul de finanțe prezintă Consiliului de Miniștri spre aprobare proiectul de lege a bugetului de stat.

- Consiliul de Miniștri aprobă proiectul de lege privind bugetul de stat.

Proiectul de buget este înaintat Adunării Naționale. În conformitate cu art. 20 din Legea privind bugetul de stat, Consiliul de Miniștri trebuie să prezinte proiectul de buget de stat Adunării Naționale cu două luni înainte de începerea anului bugetar, adică până la data de 31 octombrie. 




Rolul Parlamentului
Procesul de aprobare parlamentară din Bulgaria durează aproximativ două luni. Aceasta implică discuțiile din comisii, prima lectură, propunerile de amendamente ale Comisiei pentru buget și finanțe și o a doua lectură. 

Procesul are ca rezultat puține modificări ale bugetului propus de Executiv.

Calendarul dezbaterilor parlamentare
	Perioada
	Măsuri

	- sfârșitul lunii octombrie

- începutul lunii noiembrie 

- mijlocul lunii noiembrie
- sfârșitul lunii noiembrie
- începutul lunii decembrie

- mijlocul lunii decembrie
	- Ministrul Finanțelor prezintă proiectul de buget Adunării Naționale.

- comisia pentru buget și finanțe și cea pentru politică economică organizează dezbateri comune, elaborând un raport.

- prima lectură a proiectului de lege al bugetului de stat. Prima lectură durează de obicei o zi întreagă, membrii opoziției încercând să dezbată problemele de interes prin utilizarea întregului timp alocat.

- depunerea de amendamente, în termen de 7 zile de la prima lectură.
- comisia pentru buget și finanțe are un rol deosebit de important în adoptarea bugetului. Aceasta deliberează și adoptă un raport cu decizia sa în ceea ce privește fiecare propunere de modificare. Documentul este distribuit tuturor membrilor Adunării Naționale.

- a doua lectură a proiectului de buget al statului. Adunarea Națională votează fiecare propunere de modificare și adoptă proiectul de lege.


Președintele are 14 zile pentru analiza bugetului și are dreptul de a returna proiectul de lege Parlamentului.

FRANȚA
Construirea bugetului Franței
În a doua jumătate a anilor 2000, Franța și-a întărit treptat cadrul legislativ de creare a bugetului național. Astăzi, bugetul de stat este structurat în jurul mai multor instrumente
:

- așa-numitul volum zero al standardului de cheltuieli (creșterea cheltuielilor de stat de la un an la următorul este limitat la valoarea inflației);

- valoarea zero a cheltuielilor de stat, excluzând datoriile și pensiile (creșterea cheltuielilor de stat este înghețată de la un an la altul);

-  constituirea de plafoane pe o perioadă de trei ani privind cheltuielile pentru obiectivele generale ale statului, acestea sunt stabilite la fiecare doi ani pentru următorii trei ani;

- înghețarea valorii sumelor privind asistența financiară guvernamentală acordată autorităților locale;

- aplicarea regulilor cross-cutting, care se aplică anumitor categorii de cheltuieli, de exemplu înlocuirea doar a unui funcționar guvernamental, în situația în care se pensionează doi funcționari (costuri cu personalul).

Aceste reguli au fost adăugate în anul 2008 în Legea privind programarea finanțelor publice (LPFP), care sunt aprobate la fiecare doi ani și acoperă o perioadă de cel puțin trei ani. Curtea de Conturi evaluează ex-post respectarea acestor norme atunci când auditează implementarea Legii finanțelor.

În septembrie 2012 a fost creat Înaltul Consiliu al Finanțelor Publice (HCFP), o autoritate însărcinată cu monitorizarea și asigurarea aplicării sistemului fiscal, precum și cu verificarea ipotezelor pe care se va baza bugetele viitoare.
Rolul Parlamentului

Parlamentul nu are competențe de modificare a veniturilor sau cheltuielilor globale propuse de guvern în cadrul bugetului. De asemenea, parlamentarilor li se interzice să introducă finanțarea de noi ”misiuni" sau programe sau de a propune modificări ale măsurilor privind veniturile publice. Cu toate acestea, Parlamentul are libertatea de a modifica cheltuielile propuse prin transferarea sumelor programate în cadrul aceleiași "misiuni", dar modificările totale care sunt realizate sunt foarte mici, în 2013, de exemplu, acestea au fost sub nivelul de 0,1% din bugetul total.


Legea bugetului prevede că, la sfârșitul fiecărei primăveri, guvernul prezintă un raport economic și fiscal, care este ulterior dezbătut de Parlament.

Rezultatele acestei dezbateri sunt utilizate în elaborarea legii bugetului, ele fiind înaintate Parlamentului până în prima zi de marți a lunii octombrie. Există limite de timp stabilite în statutul parlamentarilor cu privire la dezbaterea în Adunarea Națională (40 de zile) și în Senat (20 de zile), precum și o limită generală de 70 de zile de la introducerea legii, până la votul final. Constituția prevede că dacă votul final nu este finalizat în termen de 70 de zile, se aplică pentru o perioadă limitată bugetul anului precedent.
LPFP impune ca legea bugetului să fie însoțită de mai multe documente, inclusiv de perspective economice și fiscale globale, care acoperă o perioadă de cel puțin patru ani, de noi măsuri și relația acestora cu politicile existente, informații referitoare la performanța programelor, precum și estimări ale cheltuielilor fiscale. 

Acest "pachet bugetar" global este prezentat ca un ansamblu format din circa 50 de politici publice majore (misiuni), care la rândul lor sunt compuse din aproximativ 170 de programe specifice legate de obiective și indicatori de performanță.

Parlamentul este obligat să voteze în mod individual fiecare "misiune", aceasta incluzând, de obicei, planificarea cheltuielilor în cadrul mai multor ministere sau agenții. În afară de limitele de cheltuieli privind resursele umane, alocațiile aprobate de parlament pot fi redistribuite între diferite tipuri de cheltuieli, cu condiția respectării limitelor fiecărui program.

Legile bugetare suplimentare (legile de rectificare) sunt în mod obișnuit transmise parlamentului cel puțin o dată pe an pentru modificarea cifrelor inițiale privind veniturile și cheltuielile. Guvernul este obligat să anunțe președinții celor două Camere de propunerile de realocări între programe (maxim 2%) sau de reducerile de cheltuieli (maxim 1,5%). 
GERMANIA
Construirea bugetului federal

Problemele bugetare sunt specificate detaliat în legislația primară și secundară:
- Legea privind principiile bugetare ale Federației și Landurilor stabilește principiile bugetare ce trebuie respectate. 
- Codul bugetului federal prezintă principiile bugetare aplicate la bugetul federației și, astfel, oferă baza anuală de prezentare și autorizare a acestuia, implementarea și gestionarea lui, precum și auditarea conturilor. 
Procesul de întocmire a bugetului este un ciclu anual care, de fapt, începe cu doi ani înainte de anul care este bugetat (cu alte cuvinte, în anul y-2 pentru anul bugetar y)
.

Calendarul bugetar
	Perioada
	Măsuri



	- decembrie (din anul y-2) 

- ianuarie-februarie (din anul y-1) 

- martie

- aprilie

- mai-iunie

- iunie-iulie

- august

- septembrie

- septembrie-octombrie

- noiembrie-decembrie

- decembrie (din anul y-1) 
	- în timp ce aprobarea oficială a Legii bugetului pentru anul următor y-1 se încheie în Parlament, Ministerul Federal al Finanțelor începe consultări tehnice cu ministerele de resort, invitându-le să actualizeze cifrele din MFP pentru anul bugetar y, precum și cifrele pentru ceilalți ani incluși anterior în planul financiar, și anume, anii y + 1 și y + 2.

Ministerele de resort pot, de asemenea, să prezinte noi priorități care ar putea avea implicații asupra pachetului global de finanțare, precum și asupra fondurilor federale.
- sunt finalizate previziunile economice oficiale ale guvernului federal privind veniturile pentru anul următor. Problemele importante sau controversate pot fi ridicate la nivel politic, la nivel de secretar de stat sau la nivel de ministru de resort.

- Cabinetul aprobă indicatorii de referință ale agregatelor, limitele de cheltuieli și cifrele de venit sectoriale.

- sunt publicați indicatori de referință, în conformitate cu normele UE. Se pregătește Pactul de Stabilitate. Evaluarea acestui program se realizează în toamnă.
- au loc discuții bugetare detaliate între Ministerul de finanțe și ministerele de resort în ceea ce privește politicile fiscale și alocările bugetare.

- decizia Cabinetului privind proiectul bugetului federal.

- proiectul de buget federal este transmis de guvern Bundestag-ului și Bundesrat-ului, împreună cu planul financiar de cinci ani.

- prima lectură a proiectului de buget federal în cele două Camere.

- Comisia de buget a Bundestag-ului ia în dezbatere amendamentele propuse.

- a doua lectură în cele două Camere. În Comisia de buget a Bundestag-ului are loc o ultimă ședință a problemelor nesoluționate.

- legea bugetului pentru anul y este adoptată. Între timp, noul ciclu bugetar pentru anul y + 1 va fi început.




Articolul 109 din Legea fundamentală stabilește că federația și landul sunt autonome în gestionarea bugetelor lor, dar cu respectarea componentei corective a Pactului de stabilitate. Aproximativ 13.000 de municipalități (autorități locale), care din punct de vedere funcțional fac parte din landuri, au, totuși, un drept de autoguvernare locală în temeiul art. 18 din Legea fundamentală, care are implicații asupra gestiunii bugetare.
Înaintea întâlnirii anuale din decembrie, fiecare entitate guvernamentală (federație sau land) trebuie să prezinte un "raport de stabilitate" care să acopere un orizont de timp de 7 ani: ultimii 2 ani, anul curent și următorii patru ani. În conformitate cu art. 3 al Pactului de stabilitate, raportul conține un set fix de indicatori care trebuie să permită monitorizarea situației bugetare actuale, respectarea obligațiilor de plată a datoriilor și bugetul pe termen mediu, utilizând ipoteze standard.

Raportul de stabilitate utilizează 4 indicatori:

- balanța fiscală structurală, pe cap de locuitor;
- gradul de finanțare a creditelor (% din cheltuieli);
- nivelul datoriilor pe cap de locuitor;
- rata dobânzilor la impozite (% din veniturile din impozite).
Rolul Parlamentului
Prin tradiție, președintele Comisiei de buget a Bundestag-ului este întotdeauna membru al celui mai mare grup parlamentar de opoziție, acest lucru fiind în concordanță cu ceea ce este considerat o bună practică în multe parlamente (de exemplu, Marea Britanie și Franța).

Parlamentul nu are un rol formal în pregătirea bugetului. În mod informal, însă, grupurile parlamentare și deputații pot semnala o serie de priorități sau pot emite avize. În prima jumătate a anului, raportorii Comisiei pentru buget se află în contact permanent cu oficiali din ministere și cu experții Ministerului de finanțe. În plus, fiecare membru are dreptul de a adresa întrebări, iar fiecare grup parlamentar are dreptul de a prezenta pachete de întrebări, atunci când doresc să obțină informații specifice cu privire la intențiile bugetare ale guvernului.


Guvernul nu întocmește un raport preliminar privind bugetul, iar legislativul nu organizează o dezbatere înainte de prezentarea bugetului. Unul dintre rezultatele reformelor bugetare ”de sus în jos”, care au avut loc înainte de anul 2010, este acela că Parlamentul primește informații despre procesul bugetar, începând cu cifrele discutate în martie (indicatorii de referință ai agregatelor, limitele de cheltuieli și cifrele de venit sectoriale). Înainte de adoptarea reformelor respective, Parlament primea primele informări în iulie, după aprobarea de către Cabinet a proiectului de buget. 
Calendarul dezbaterilor parlamentare
	Perioada
	Măsuri



	- august

- septembrie 

- octombrie

- noiembrie

- decembrie
	- prezentarea proiectului de buget în Bundestag și Bundesrat

- prima lectură în cele două Camere; începerea discuțiilor în Comisia pentru buget.

- update la prognoza macroeconomică (pe termen mediu).

- a doua și a treia lectură în Bundestag. După aprobarea bugetului, acesta este trimis Bundesrat-ului.

- adoptarea de către Bundesrat.  




Comisia de buget prezintă raportul său final cu propunerea de amendamente în plen, pentru a doua și a treia lectură, în noiembrie. Aceste amendamente sunt adoptate în mod obișnuit fără modificări. Bundestag-ul are competențe de modificare nerestricționate pe care nu le ezită să le utilizeze în practică. În a treia lectură, întregul bugetul cu amendamentele adoptate este supus unui vot final înainte de a fi trimis Bundesrat-ului. 

Dacă Bundesrat-ul are rezerve serioase, acesta poate, în interiorul unui interval de timp de trei săptămâni, să solicite convocarea Comisiei de mediere, conform prevederilor art. 77 din Legea fundamentală. Acest organism, care reunește un număr egal de deputați din Bundestag și Bundesrat, poate propune noi amendamente care trebuie votate în Bundestag. În cazul în care amendamentele propuse sunt respinse de majoritatea Bundestag-ului, Bundesrat-ul poate din nou să depună amendamente în termen de două săptămâni, dar Bundestag-ul le poate respinge și poate adopta forma finală a bugetului. 
LITUANIA

Construirea bugetului Lituaniei

Constituția și Legea privind adoptarea bugetului de stat prevăd aprobarea acestuia pentru un an calendaristic și includerea estimărilor de cost ale serviciilor actuale pentru o perioadă de trei ani - anul bugetar plus doi ani succesivi.

Parlamentul lituanian desfășoară un proces de revizuire bine conceput și ordonat, care permite membrilor săi posibilitatea de a examina bugetul și de a formula propuneri de modificare a acestuia. Comisia pentru buget și finanțe are un rol important în coordonarea propunerilor de amendamente formulate de alte comisii și grupuri parlamentare. Cu toate acestea, activitatea de modificare a bugetului este foarte limitată, deși pot fi influențate unele detalii privind propunerile Executivului. 

Există un motiv important pentru prelungirea cu o lună a timpului necesar pentru discuțiile parlamentare privind proiectul de buget, astfel încât prezentarea trebuie să se facă până la data de 15 septembrie, în ciuda faptului că modificările aduse de Parlament la legea bugetului de stat nu sunt importante
.

Calendarul bugetar
	Perioada
	Măsuri


	- februarie

- martie-aprilie 

- aprilie-mai

- iunie

- 15 septembrie
	- pregătirea ghidului pentru întocmirea bugetului.

- prezentarea solicitărilor ministerelor de resort.

- negocieri între ministerele de resort și cel de finanțe cu privire la plafoanele bugetare necesare.

- aprobarea plafoanelor și solicitărilor ministerelor, precum și a priorităților Guvernului.

- depunerea bugetului în Parlament




Majoritatea detaliilor bugetului sunt adoptate de Guvern prin decret, care nu este specificat în legea bugetului. Cele mai importante prevederi legale sunt:

• nivelul veniturilor totale;

• alocarea plăților în bugetul de stat, cu excepția fondurilor UE;

• nivelul agregatelor guvernamentale pentru anul bugetar ulterior și doi ani următori (estimări neobligatorii);

• cheltuielile pentru exercițiul bugetar alocate între ordonatorii de credite, fiecare specificând cheltuielile curente, salariile, achizițiile de active și investițiile pentru exercițiul bugetar;

• subvențiile generale pentru municipalități;

• cota impozitelor (în procente) pentru municipalități;

• finanțarea "coșului pentru studenți" și a beneficiilor sociale;

• limitele nete de împrumuturi;

• limitele de garanție.

Rolul Parlamentului
Legea privind bugetul de stat impune Parlamentului să aprobe bugetul cu cel puțin 14 zile calendaristice înainte de începerea noului an bugetar. 

Există o serie de restricții privind competențele Parlamentului de a modifica propunerea de buget a Executivului. Potrivit art. 131 din Constituție, membrii Parlamentului nu pot aproba amendamente la buget care măresc cheltuielile, cu excepția cazului în care precizează sursele pentru o astfel de creștere a cheltuielilor. Cu toate acestea, această restricție nu-i împiedică pe parlamentari să finanțeze creșteri ale anumitor elemente prin reducerea cotei stabilite pentru rezerva de stat. În plus, membrii Parlamentului nu pot reduce cheltuielile autorizate prin alte legi fără a modifica întâi prevederile acestora.

Cadrul juridic stabilește dispoziții clare în cazul în care aprobarea parlamentară trebuie amânată dincolo de începutul anului bugetar. În astfel de cazuri, Constituția (art. 132) permite cheltuielile lunare care nu depășesc a 12-a parte din cheltuielile bugetului de stat aprobate pentru exercițiul bugetar precedent. Mai mult, o astfel de finanțare intermediară nu poate fi utilizată pentru activități noi, ci numai pentru activități continue, obligații stabilite prin legi și obligații de îndatorare. 

Nu există consultări oficiale anterioare pe tema bugetului cu Parlamentul, deși ministrul de finanțe se poate consulta în timpul procesului de redactare a bugetului cu președintele Comisiei pentru buget și finanțe.

Comisiile parlamentare și grupurile parlamentare au timp să analizeze proiectul de buget cel puțin 15 zile. Comisia de buget anunță data până la care pot fi transmise observațiile și propunerile persoanelor interesate, dacă este cazul. O serie de contribuții aparțin, de obicei, sectorului privat, bănci și experți independenți. 

În această perioadă, statul și instituțiile sale sunt obligate prin Statutul Parlamentului (art. 173) să furnizeze comisiilor orice date despre modul în care a fost redactat bugetul. Comisiile trebuie să transmită Comisiei de buget, până la data de 10 noiembrie, comentariile și propunerile. De asemenea, auditorul general poate prezenta observații până la data de 15 noiembrie.

Calendarul dezbaterilor parlamentare
	Perioada
	Măsuri



	- 17 octombrie

- 10 noiembrie 

- mijlocul lunii noiembrie

- 25 noiembrie

- mijlocul lunii decembrie
	- prezentarea proiectului de buget

- comisiile de resort prezintă propuneri Comisiei pentru Buget și Finanțe.

- Comisia pentru Buget și Finanțe examinează propunerile și pregătește un raport.

- prima lectură în plen

- a doua lectură a proiectului de buget al statului și adoptarea acestuia. 




Revizuirea parlamentară a bugetului nu are un impact substanțial asupra priorităților din buget. În timpul deliberărilor, membrii Parlamentului se concentrează aproape întotdeauna pe cheltuielile din anumite circumscripții electorale. Probleme sistemice mai mari apar în principal în discuțiile dintre Comisia de buget și Comisia economică. Membrii Comisiei de buget pun un accent sporit asupra performanței și solicită ca documentele bugetare să fie simple, clare și relevante pentru politicieni. Un format bugetar mai accesibil poate ajuta, de asemenea, să aducă în atenție aspectele legate de eficiența cheltuielilor publice.

Procesul parlamentar de adoptare a bugetului generează adesea un număr mare de propuneri de modificare a acestuia. De exemplu, în anul 2010 au fost discutate circa 300 de amendamente, însă numai aproximativ 15 au fost aprobate până la finalizarea lucrărilor. 

POLONIA
Construirea bugetului Poloniei
Pregătirea proiectului de buget începe în ianuarie-februarie la Ministerul de finanțe
. Parametrii proiectului de buget se bazează pe strategia financiară a ministerului, constând în proiecții ale veniturilor, cheltuielilor și deficitului agregat. Ministrul de finanțe prezintă Consiliului de Miniștri strategia fiscală și obiectivele generale, pe care acesta le dezbate și aprobă. 
Potrivit prevederilor Legii privind finanțele publice (art. 138, secț. 1), Programul de convergență și Programul financiar multi-anual (MYFP) trebuie să fie luate în considerare în timpul procesului de pregătire a bugetului. În plus, art. 105 secț. 1 din Legea finanțelor publice specifică faptul că MYFP constituie baza pentru întocmirea proiectului de lege pentru exercițiul bugetar ulterior. În principiu, nivelul deficitului din propunerea de buget nu trebuie să depășească deficitul planificat în cadrul Programului de convergență, deși pot exista excepții justificate. În cele din urmă, regulile specifice ale datoriilor se aplică în cazul în care datoria publică depășește 50% din PIB, încercându-se limitarea posibilităților guvernului de a crește datoria prin mărirea deficitului de lichidare. În cazul în care datoria publică ar urma să depășească 55-60% din PIB, guvernul trebuie să prezinte Parlamentului un program de corecție care trebuie să conducă la reducerea acestui raport. 
În luna aprilie, este trimisă circulara privind depunerea bugetelor ministerelor. Consiliul de Miniștri discută prioritățile de finanțare pe baza obiectivelor și strategiilor actuale ale guvernului. Discuțiile individuale pot avea loc între primul-ministru și miniștrii de resort, pentru prezentarea plafoanelor stabilite. Proiectele financiare trebuie prezentate Ministerului de finanțe în termen de trei săptămâni. 
Rolul Parlamentului

Parlamentul nu este consultat în pregătirea bugetului național și nu organizează o dezbatere pre-bugetară. Guvernul are monopolul inițiativei legislative în ceea ce privește bugetul, datoria publică și facturile de garanție ale statului, însă legiuitorul joacă un rol important în ceea ce privește examinarea, modificarea (în limitele deficitului propus de Consiliul de Miniștri) și aprobarea bugetului, precum și în ceea ce privește supravegherea și punerea sa în aplicare. 

În urma introducerii pe ordinea de zi a propunerii legislative privind bugetul, parlamentarii dispun de aproximativ șapte zile pentru a se familiariza cu prevederile bugetului, conform Regulamentului de procedură, art. 37, alin. 4. După aceasta urmează o dezbatere în plen de o zi pe marginea politicii bugetare globale, prima lectură. 

Proiectul de buget este trimis apoi comisiilor de specialitate. Principala comisie însărcinată cu controlul bugetar în cadrul Sejm-ului este Comisia pentru finanțe, de regulă prezidată de un membru al partidului de guvernământ pe durata mandatului. Președinții adjuncți ai Comisiei sunt desemnați de cele mai mari partide politice reprezentate în Sejm, inclusiv din opoziție. 

Calendarul dezbaterilor parlamentare
	Perioada
	Măsuri



	- sfârșitul lunii septembrie

- începutul lunii octombrie 
- sfârșitul lunii octombrie
- mijlocul lui noiembrie 
- a doua jumătate a lunii decembrie
- a treia săptămână din ianuarie

	- prezentarea proiectului de buget 

- prima lectură și trimiterea bugetului la comisii

- comisiile permanente își transmit avizele la Comisia pentru buget.
- Comisia pentru buget întocmește un prim raport și urmează a doua lectură în plen.

- a treia lectură și aprobarea bugetului, care este trimis Senatului.  

După adoptarea Legii bugetului de stat de către Camera inferioară, Senatul are la dispoziţie 20 de zile pentru examinarea acesteia (în procedura ordinară termenul este de 30 de zile). 

- Sejm-ul revizuiește, acceptă sau respinge amendamentele Senatului și trimite proiectul de lege al bugetului Președintelui țării.




Parlamentul polonez se bucură de competențe ample de modificare a bugetului, pe care le utilizează în practică. Astfel, Parlamentul poate propune modificări nelimitate, cu condiția să nu modifice deficitul/excedentul total propus de executiv (numărul de amendamente de la an la an poate varia foarte mult, în mod curent se propun câteva sute de amendamente doar în timpul sesiunii parlamentare, pe parcursul procesului bugetar). 
SPANIA
Construirea bugetului Spaniei
Legea privind stabilitatea bugetară aprobată în anul 2001 a reprezentat dorința guvernului de a consolida perioada de disciplină bugetară, începută în anul 1996. Până în prezent, guvernul spaniol a controlat cu succes deficitului public și cheltuielile la nivel agregat
. 
Calendarul bugetar
	Perioada
	Măsuri



	- 25 ianuarie

- înainte de 31 ianuarie
- înainte de 1 martie

- 8 martie
- 15 martie

- înainte de 30 aprilie
- 3 mai
- luna mai

- până la 31 iulie
- perioada 2 aug - 13 sept.

- înainte de 1 octombrie
- 1 octombrie - 31 decembrie
	- prezentarea schiței-cadru a bugetului către Consiliul de Miniștri. 

- transmiterea obiectivelor privind stabilitatea bugetară către Comunitățile autonome și Secretarul Consiliului pentru politica fiscală și financiară.

- ședința Consiliului pentru politică fiscală și financiară și a Consiliului Național al administrației locale. 

- propuneri privind limitele estimate pentru cheltuielile anuale agregate

- aprobarea obiectivului de stabilitate bugetară de către Consiliul de Miniștri.

- dezbaterea Parlamentului privind aprobarea sau respingerea obiectivelor de stabilitate bugetară și de stabilire a limitelor legale privind cheltuielile.

- trimiterea circularelor către ministere, pentru constituirea bugetelor.

- reuniuni de lucru ale Comisiei privind politicile de cheltuieli
- formularea proiectului de buget.
- dezbateri în cadrul Consiliului de Miniștri.

- proiectul de buget este aprobat și trimis Parlamentului.

 - dezbaterea și aprobarea Legii bugetului. 



Rolul Parlamentului
Odată aprobat de către Consiliul de Miniștri, proiectul de buget este trimis Parlamentului. Plenul Congresului Deputaților discută amendamentele întregului proiect de buget. Dacă aceste amendamente sunt acceptate, proiectul este trimis înapoi Guvernului. Dacă acestea sunt respinse, Comisia pentru buget examinează documentația primită. 
O subcomisie a comisiei pentru buget pregătește un raport privind amendamentele la proiectul de buget. Ulterior, comisia dezbate proiectul de buget pe baza acestui raport. În acest moment pot fi audiați înalți funcționari, care sunt invitați să participe la dezbaterile bugetare. Toate modificările care implică o creștere a cheltuielilor pe un singur element bugetar trebuie prezentat în combinație cu o scădere similară a unui domeniu de cheltuieli în aceeași secțiune. Rigiditatea formală a procesului de dezbatere garantează menținerea controlului grupurilor parlamentare asupra membrilor lor, centralizarea puterii în cadrul conducerii grupului.

Dezbateri și semnarea de acorduri relevante privind structura bugetului au loc la nivelul  guvernelor regionale, dar acestea sunt în general respinse la nivelul guvernului central.

La 30 noiembrie, proiectul de buget este trimis Senatului (a doua Cameră a Parlamentului), unde este dezbătut în procedură de urgență specială timp de 20 de zile, inclusiv duminicile și sărbătorile legale. Chiar înainte de această dată, membrii Senatului au studiat bugetul și au audiat oficialii de nivel înalt. Procesul este foarte asemănător cu cel din Congres, deși mult mai scurt. Discuțiile bugetare din ambele Camere, în cadrul Comisiilor parlamentare de buget nu se concentrează pe informații privind performanța fiscală.

